[{"text_idx": "#000005", "text": "Heddiw, ar Ddiwrnod Rhyngwladol Amgueddfeydd, rydym yn dathlu\u2019r amrywiaeth gwych o amgueddfeydd sydd i\u2019w cael yng Nghymru. Mae gennym dros 90 o amgueddfeydd achrededig sy\u2019n amrywio o rai\u2019n ymwneud a\u0302 threftadaeth ddiwydiannol leol i rai\u2019n ymwneud a\u0302 thecstilau a threftadaeth arforol, yn ogystal a\u0302 saith \u2018canolfan\u2019 Amgueddfa Cymru mewn gwahanol ardaloedd o Gymru. Mae pob amgueddfa\u2019n canolbwyntio ar agwedd wahanol ar ein treftadaeth gyfoethog ac amrywiol, a\u2019r newyddion gorau yw bod modd mwynhau\u2019r lleoedd gwych hyn yn rhad ac am ddim."}, {"text_idx": "#000006", "text": "Un o\u2019r amgueddfeydd mwyaf arloesol o blith y rhain yw amgueddfa arobryn Sain Ffagan Amgueddfa Werin Cymru, sef atyniad treftadaeth mwyaf poblogaidd Cymru yn o\u0302l Croeso Cymru. Mae pawb yn hoff o fynd i Sain Ffagan lle cewch eich amgylchynu\u2019n llwyr gan hanes wrth i chi archwilio bywyd yng Nghymru drwy\u2019r oesoedd. Mae dros 40 o adeiladau hanesyddol gwreiddiol wedi\u2019u hailgodi yno ers pan gafodd Sain Ffagan ei sefydlu\u2019n amgueddfa awyr agored gyntaf y DU yn 1948 (sef y flwyddyn y cafodd y Gwasanaeth Iechyd Gwladol ei sefydlu hefyd). Mae amgueddfa Sain Ffagan wedi cael ei datblygu\u2019n helaeth yn ddiweddar, ac enillodd wobr Amgueddfa\u2019r Flwyddyn Art Fund (2019) sy\u2019n wobr o fri."}, {"text_idx": "#000007", "text": "Bydd y sawl a fu\u2019n gwrando ar gyfres ddiweddar Neil MacGregor The Museums That Make Us ar gyfer BBC Radio Four, a oedd yn dathlu\u2019r amrywiaeth gwych o amgueddfeydd sydd i\u2019w cael ym mhob cwr o Brydain, wedi cael eu cyfareddu gan ei ymweliad a\u0302 Sain Ffagan."}, {"text_idx": "#000011", "text": "Mae\u2019r Comisiwn Brenhinol wedi bod yn cydweithio ag amgueddfeydd Cymru ar lawer o brosiectau. Buodd dros ugain o amgueddfeydd sy\u2019n bartneriaid i ni yn cydweithio a\u0302\u2019r Comisiwn ar y Prosiect Llongau-U 1914-18: Yn Coffa\u0301u\u2019r Rhyfel ar y Mo\u0302r rhwng 2017 a 2019. Y bartneriaeth ddiweddaraf yw prosiect ar furluniau mewn eglwysi. Un o brosiectau mwyaf uchelgeisiol Amgueddfa Cymru oedd ailgodi eglwys Llandeilo Tal-y-bont, a oedd wedi mynd yn adfail, gan gynnwys y murluniau a ailgre\u0308wyd. Rhoddwyd sylw i\u2019r gwaith hwnnw wrth i ni lansio Painted Temples: Wallpaintings and Rood-screens in Welsh Churches, 1200\u20131800/Temlau Peintiedig: Murluniau a Chroglenni yn Eglwysi Cymru, 1200\u20131800gan Richard Suggett. Mae cyfres Neil MacGregor yn gofyn beth yw diben amgueddfeydd yn 2022? Mae\u2019r adeilad hwn yn dangos mewn ffordd hyfryd bod amgueddfeydd, fel peiriant amser, yn gallu ein cludo yn o\u0302l i\u2019r gorffennol i weld beth oedd profiadau a ffordd o fyw ein cyndeidiau. Yn yr achos hwn, mae eglwys Llandeilo Tal-y-bont yn mynd a\u0302 ni\u2019n o\u0302l 500 mlynedd i gael y profiad anghyffredin o weld eglwys o gyfnod cyn y Diwygiad."}]